10
Thier mi Juruot Tie Ang’o?
Niai rundi ma con, Yehova mito juruotman ubed ku kakare mibedo karacelo pi ketho tenge migi mi tipo ubed tek man kara giketh ribri migi i ot ubed kago kago. (Poi mi Cik 6:6, 7) Pieno re m’uketho juruot mi Jumulembe pa Yehova gipangu nindo ku saa kubang’ yenga pi thier migi mi juruot ni Yehova. Saa maeno gibedo karacelo ma cwinygi kwio pi niweco iwi paru mi tipo m’urombo ku yeny mi ot migi. Kadok ikwo kendi kunoke in ikendi m’itie Jamulembe pa Yehova i ot mu, icopo pangu saa ma kumeno pi nicoro ceng’ni i vut Mungu nang’u ibeng’io i paru moko mi Biblia m’inyang’ ungo cu i ie.
Thier mi juruot tie saa mi coro ceng’ni i vut Mungu. ‘Cor ceng’i i vut Mungu, man ebicoro ceng’ni i vuti.’ (Yakobo 4:8) Watundo ni ng’eyo Yehova cu nang’u wabeponjo lembe iwi kite kunoke kura pare man iwi tic pare nikadhu kud i Biblia. Ayi ma yot mi caku thier mi juruot tie ni bedo ku saa pi nisomo Biblia karacelo ku dwal ma tek. Wucopo lubo program ma kubang’ yenga, mi coko mi kwo man tic mwa mi Jukristu. Ng’atuman copo nwang’u thenge ma ebisomo, man ing’eye wun ceke wucopo weco iwi lembe ma nyen m’unwang’u.
Thier mi juruot tie saa ma kara juruot ceke ubed ku ribri ma ceng’ni ceng’ni i kindgi. Kind nico ku dhaku, junyodo kud awiya, bedo ceng’ni ceng’ni ka gibeponjo Biblia karacelo i ot migi. Saa mi thier mi juruot ucikere ni bedo saa mir anyong’a, mir akwiyacwiny, saa ma ng’atuman i ot kuro kud ava. Junyodo copo ng’io lembe ma gibiweco iwiye pi konyogi i ot migi ni makere ku oro mir awiya migi. Gicopo tiyo ku paru ma nwang’ere i gazeti Munara wa Mulinzi man Amuka! Kunoke ma nwang’ere i kusika mwa mir internet, jw.org. Wucopo weco iwi peko ma awiya mu nwang’iri kudo i somo man nikonyogi ku kite ma gicopo nyego ko kupeko maeno. Wucopo neno program mi televizio mi JW (tv.jw.org) man ing’eye, niweco i wie karacelo. Wucopo ponjo wer ma jubiwero i coko man nipangu bende kakare moko mir anyong’a man mi nambu karacelo ing’ei thier mi juruot mu.
Saa maeno ma wubebedo kudo i ot mu kubang’ yenga pi nitimo thier karacelo ni Yehova bikonyo juruot ceke ni nwang’u mutoro i ponjo lembe pa Mungu man ebipoko mugisa iwi kero ma wubetimo.
Pirang’o wabed wapangu saa pi nitimo thier mi juruot?
Junyodo copo timo ang’o kara saa mi thier mi juruot ubed saa mir anyong’a ni dhanu ceke mi ot?
unk epo_Latn luo_Latn luo_Latn luo_Latn luo_Latn luo_Latn luo_Latn